সাংবাদিক বৈঠকে শিক্ষামন্ত্রী, কী বলছেন? দেখুন সরাসরি

কলকাতা: এসএসসি ভবনের (SSC Bhaban Protest) বাইরে সোমবার রাতভর অবস্থান বিক্ষোভ করেছেন চাকরিহারারা। তবে মঙ্গলবার সকালে নিজেদের দাবি থেকে কিছুটা সরে এসেছেন আন্দোলনকারী যোগ্য শিক্ষক শিক্ষিকারা। এখন তাঁদের দাবি, যদি এসএসসি যোগ্য অযোগ্য তালিকা প্রকাশ করতে না পারে তাহলে যেন যারা অযোগ্যদের যাতে বহিষ্কার বা ‘টারমিনেট’ করে। এদিন ধরনা থেকে স্লোগান ওঠে ‘হয় যোগ্যদের তালিকা, নয়তো অযোগ্যদের বরখাস্ত’।

এদিকে এই পরিস্থিতির মাঝেই আজ ফের সাংবাদিক বৈঠক করতে চলেছেন রাজ্যের শিক্ষামন্ত্রী ব্রাত্য বসু (Bratya Basu)। দুপুর দেড়টা থেকে তিনি বিকাশ ভবনের সামনে সাংবাদিকদের মুখোমুখি হলেন। এখন চাকরিহারা প্রার্থীদের নিয়ে শিক্ষামন্ত্রী কী বলেন, সেদিকেই তাকিয়ে সকলে। এমনকি শিক্ষামন্ত্রীর বার্তার উপর চাকরিহারাদের বিক্ষোভের গতিপথও নির্ভর করছে।

আরও পড়ুন: এসএসসি ভবনের সামনে অসুস্থ আন্দোলনকারী

উল্লেখ্য, সোমবার রাতে এসএসসি-র তরফে বিবৃতি সামনে আসার পরেই শিক্ষামন্ত্রী বলেছিলেন যে, সুপ্রিম কোর্টের (Supreme Court) নির্দেশমতো বঞ্চিত শিক্ষকদের মাইনে পাওয়া নিয়ে কোনও সমস্যা থাকছে না। তাই ব্রাত্য বসুর মতে, তাঁদের এই আন্দোলনেরও কোনও মানে নেই। তিনি বলেন, “আর যাঁরা ওখানে আছেন, তাঁদের অনেকেই হয়তো অযোগ্য। তাঁদের ক্ষেত্রে সুপ্রিম কোর্ট কোনও গাইডলাইন না দিলে তো আমরা কিছু বলতে পারি না।”

সোমবার রাতে শিক্ষামন্ত্রী আরও বলেন, “আমরা দ্রুত রিভিউ পিটিশনের জন্য যাচ্ছি। মহামান্য সুপ্রিম কোর্টই আমাদের গাইডলাইন দিয়ে দেবেন। আমরা যে ভাবে এগোচ্ছি, তাঁদের আস্থা রাখা উচিত। এ বার আস্থা রাখবেন কি রাখবেন না, সেটা তাঁদের ব্যাপার।”